《赠医士清溪居士丘通甫》
元代·方回

乃翁挟艺专淮乡，使死者生危不亡。
远如扁鹊师长桑，又如近世庞安常。
所交者谁龙虎骧，真李临淮郭汾阳。
军门出入一药囊，精兵十万无金疮。
参苓硝石雄附姜，补泻虚实调炎凉。
晚择所从遨真扬，郄家太尉王东床。
有子有子跨灶郎，半夜衣传肘后方。
清溪居士清名香，心欲识面形参商。
迩来解后古余杭，其言亹亹慨以慷。
七表八里谁能详，三部九候吾独臧。
八十一难声琅琅，素问灵枢腹为箱。
望形察色起仆僵，馘浮二竖完膏盲。
伤寒足脉根膀胱，过经七日妖灾禳。
度彼没溺君为航，浅学不识空望洋。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。